ORDE conxunta do 23 de xaneiro de 2007, da Consellería de Presidencia, Administracións Públicas e Xustiza e da Consellería de Política Territorial, Obras Públicas e Transportes, pola que se crean dous rexistros auxiliares do rexistro xeral da Xunta de Galicia na Dirección Xeral de Transportes e no Xurado de Expropiación de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 31/01/2007

O Decreto 164/2005, do 16 de xuño, polo que se regulan e determinan as oficinas de rexistro propias ou concertadas da Administración da Comunidade Autónoma de Galicia, se crea o Rexistro Telemático da Xunta de Galicia e se regula a atención ao cidadán, dispón no seu artigo 4º a posibilidade de establecemento de rexistros auxiliares cando o volume ou natureza das actividades o aconsellen.
A creación dos rexistros auxiliares farase por orde conxunta da Consellería de Presidencia, Administracións Públicas e Xustiza e as consellerías correspondentes.
A Dirección Xeral de Transportes da Consellería de Política Territorial Obras Públicas e Transportes e o Xurado de Expropiación de Galicia, órgano colexiado permanente da comunidade autónoma adscrito á citada consellería atópanse situados fóra do edificio administrativo de San Caetano. A Dirección Xeral de Transportes atópase na Praza de Europa no polígono das Fontiñas e o Xurado de Expropiación de Galicia no edificio administrativo de San Lázaro. O progresivo incremento de actividade e o volume de entradas e saídas da citada dirección xeral e do Xurado de Expropiación de Galicia aconsellan a creación de dous rexistros auxiliares de entrada e saída conectados á rede privada de voz e datos da Xunta de Galicia, de conformidade co disposto no artigo 4.2º do Decreto 164/2005.
En consecuencia do anteriormente exposto, a Consellería de Presidencia, Administracións Públicas e Xustiza, e a Consellería de Política Territorial Obras Públicas e Transportes,
DISPOÑEN:
Artigo 1º.-Obxecto.
Créanse dous rexistros auxiliares de entrada e saída do rexistro xeral da Xunta de Galicia na Dirección Xeral de Transportes da Consellería de Política Territorial Obras Públicas e Transportes e, no Xurado de Expropiación de Galicia, órgano adscrito á citada consellería, que estarán situados na Praza de Europa do polígono das Fontiñas e no edificio administrativo de San Lázaro respectivamente. Estes rexistros estarán vinculados á oficina de rexistro da Consellería de Política Territorial Obras Públicas e Transportes.
Artigo 2º.-Normativa aplicable.
Os rexistros auxiliares creados pola presente orde rexeranse polas disposicións contidas no Decreto 164/2005, do 16 de xuño, e estarán conectados á rede privada de voz e datos da Xunta de Galicia (SXPA).
Disposicións derradeiras
Primeira.-O establecido na presente orde non suporá incremento de gasto.
Segunda.-Os rexistros auxiliares creados pola presente orde comezarán a súa actividade o mesmo día de entrada en vigor desta orde.
Terceira.-A presente orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de xaneiro de 2007.
José Luis Méndez RomeuMaría José Caride Estévez
Conselleiro de Presidencia,Conselleira de Política Territorial,
Administracións PúblicasObras Públicas e Transportes
e Xustiza